વડોદરા મ્યુનિસિપાલિટી તરફથી દર વર્ષે ગાંધી નગરગૃહમાં ગાંધીવ્યાખ્યાનો થાય છે. એમાં જયપ્રકાશ, રામચંદ્રન, નભકૃષ્ણ ચૌધરી, રાવસાહેબ પટવર્ધન જેવા ગાંધીનિષ્ઠ માણસોના વ્યાખ્યાન સાંભળ્યા છે. એક વરસ મહારાજના બે વ્યાખ્યાનો પણ ગાંધીજી ઉપર થયાં હતાં. વ્યાખ્યાનમાં જરાય છટા નહીં. એનો ક્યાંય રોમાન્સ નહીં, વાકપટુતાનું નામનિશાન નહીં. વાતચીતની સ્વાભાવિક શૈલીમાં, એમના સુકુમાર અવાજે કલાક સુધી અવિરત રીતે એમણે પોતાના જીવનમાં ગાંધીજીએ શું મૂક્યું, તેનો તેમની જિંદગીમાં કેવો આચરણ-વ્યવહાર થયો એ વાત, જુદાજુદા પ્રસંગો, ઘટનાઓ અને અનુભવો દ્વારા તદ્દન સહજભાવે અને છતાં અસરકારક રીતે મૂકી, એ વખતે પણ "જે જીવનમાં તે જ વિચાર-વાણીમાં" એ ગાંધીસૂત્ર ચરિતાર્થ થયેલું લાગતું હતું.